पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। आईएएस-आईपीएस के बाद अब डिप्टी कलेक्टरों के थोकबंद तबादलों की बारी है। तहसीलदार से डिप्टी कलेक्टर बने करीब 40 अफसरों की पहली सूची सीएम सचिवालय तक पहुंच गई है। चूंकि मुख्यमंत्री शिवराज सिंह चौहान राष्ट्रपति के मप्र दौरे और भाजपा कार्यसमिति की गोवा में होने वाली बैठक में शामिल होने जाने की वजह से 9 जून तक व्यस्त हैं। इसके बाद सीएम के अनुमोदन मिलते ही पहली सूची जारी हो जाएगी।
मंत्रालय सूत्रों ने बताया कि दूसरी सूची उन अफसरों की जारी होगी, जिन्हें एक ही जिले में तीन साल पूरे हो चुके हैं, जबकि तीसरी सूची में मंत्रियों-विधायकों की पसंद के नाम होंगे। गौरतलब है कि राज्य सरकार ने इस वर्ष तबादलों के लिए छूट की अवधि तय कर थोकबंद तबादलों के बजाय समन्वय में फैसले कर स्थानांतरण जारी रखे जाने की रणनीति बनाई है। राज्य शासन ने दो माह पहले तीन दर्जन से अधिक डिप्टी कलेक्टरों के तबादले किए थे।
हालांकि राज्य प्रशासनिक सेवा (एसएएस) के एक सैकड़ा से अधिक अफसरों को इधर से उधर किया जाना है। इस सूची को शासन स्तर पर अंतिम रूप दिया जा चुका है। दरअसल, एसएएस अफसरों की मैदानी पोस्टिंग का चुनाव में अहम रोल रहता है। इसलिए सरकार इन अफसरों की सूची जल्दबाजी में जारी नहीं करना चाहती है।
सूत्रों का कहना है कि एसएएस अफसरों को आईएएस में प्रमोशन देने के लिए सामान्य प्रशासन विभाग जल्द ही केंद्र सरकार को संशोधित प्रस्ताव भेजेगा।
राजस्व विभाग के 44 नए पद भरे जाएंगे
राजस्व विभाग में राज्य प्रशासनिक सेवा के अफसरों के लिए 44 नए पद स्वीकृत हो गए हैं। इसमें डिप्टी कलेक्टर के 34 पद शामिल हैं। इनमें से 50 फीसदी पद तहसीलदार की पदोन्नति और शेष पद राज्य प्रशासनिक सेवा से सीधी भर्ती से भरे जाएंगे। जिसकी तैयारी सामान्य प्रशासन विभाग (जीएडी) ने पूरी कर ली है। हालांकि राज्य स्तरीय कैडर रिव्यू कमेटी ने एसएएस के कुल 70 नए पदों की सैद्धांतिक सहमति दी है, जबकि राजस्व को छोड़कर अन्य विभागों ने नए पदों के लिए कमेटी के समक्ष कैबिनेट की मंजूरी के बिना ही प्रस्ताव भेज दिया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn